**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL MOKESČIŲ LENGVATŲ UŽ SUKURTAS NAUJAS DARBO VIETAS TEIKIMO TVARKOS APRAŠO PATVIRTINIMO**

2017 m. gegužės 25 d. Nr. T1-134

Plungė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 18 punktu, Lietuvos Respublikos smulkiojo ir vidutinio verslo plėtros įstatymo 3 straipsniu, Plungės rajono savivaldybės taryba n u s p r e n d ž i a:

1. Patvirtinti Mokesčių lengvatų už sukurtas naujas darbo vietas teikimo tvarkos aprašą (pridedama).

2. Pripažinti netekusiu galios Plungės rajono savivaldybės tarybos 2017 m. balandžio 27 d. sprendimą Nr. T1-87 „Dėl Mokesčių lengvatų už sukurtas naujas darbo vietas teikimo tvarkos aprašo patvirtinimo“.

3. Nustatyti, kad šis sprendimas įsigalioja nuo 2017 m. birželio 1 d.

4. Paskelbti šį sprendimą Teisės aktų registre ir Plungės rajono savivaldybės interneto svetainėje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2017 m. gegužės 25 d. sprendimu Nr. T1-134

**MOKESČIŲ lengvatŲ UŽ SUKURTAS NAUJAS DARBO VIETAS TEIKIMO tvarkos aprašAS**

**I SKYRIUS**

**BENDROSIOS NUOSTATOS**

1. Mokesčių lengvatų už sukurtas naujas darbo vietas teikimo tvarkos aprašas (toliau – Aprašas) reglamentuoja lengvatų Plungės rajono savivaldybės biudžeto sąskaita teikimą juridiniams asmenims ir ūkininkams, steigiantiems naujas darbo vietas ir plečiantiems veiklą savivaldybės teritorijoje bei pateikusiems prašymus dėl lengvatų suteikimo.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos smulkiojo ir vidutinio verslo plėtros įstatymu, Lietuvos Respublikos nekilnojamojo turto mokesčio įstatymu, Lietuvos Respublikos ūkininko ūkio įstatymu, Lietuvos Respublikos žemės mokesčio įstatymu ir Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio už valstybinę žemę“.

3. Šiame Apraše vartojamos sąvokos:

3.1. **Vidutinė įmonė** – įmonė, kurioje dirba mažiau kaip 250 darbuotojų ir kurios finansiniai duomenys atitinka bent vieną iš šių sąlygų:

3.1.1. įmonės metinės pajamos neviršija 50 mln. eurų;

3.1.2. įmonės balanse nurodyto turto vertė neviršija 43 mln. eurų.

3.2. **Maža įmonė** – įmonė, kurioje dirba mažiau kaip 50 darbuotojų ir kurios finansiniai duomenys atitinka bent vieną iš šių sąlygų:

3.2.1. įmonės metinės pajamos neviršija 10 mln. eurų;

3.2.2. įmonės balanse nurodyto turto vertė neviršija 10 mln. eurų.

3.3. **Labai maža įmonė** – įmonė, kurioje dirba mažiau kaip 10 darbuotojų ir kurios finansiniai duomenys atitinka bent vieną iš šių sąlygų:

3.3.1. įmonės metinės pajamos neviršija 2 mln. eurų;

3.3.2. įmonės balanse nurodyto turto vertė neviršija 2 mln. eurų.

3.4. **Ūkininkas** – fizinis asmuo, besiverčiantis žemės ūkio veikla savo vardu įregistruotame ir atstovaujamame ūkyje.

4. Vadovaudamasi Lietuvos Respublikos vietos savivaldos įstatymo 16 straipsnio 2 dalies 18 punkto nuostatomis, Savivaldybės taryba gali priimti sprendimus teikti mokesčių lengvatas Savivaldybės biudžeto sąskaita.

5. Savivaldybės taryba gali teikti šių mokesčių lengvatas:

5.1. žemės mokesčio (sumažinti mokesčio dydį arba visai nuo jo atleisti);

5.2. nuomos už valstybinę žemę mokesčio (sumažinti mokesčio dydį arba visai nuo jo atleisti,);

5.3. nekilnojamojo turto mokesčio (sumažinti mokesčio dydį arba visai nuo jo atleisti).

**II SKYRIUS**

**PRAŠYMŲ TEIKIMAS**

6. Dėl mokesčių lengvatų suteikimo prašymus gali teikti subjektai, turintys nekilnojamojo turto, apmokestinamo nekilnojamojo turto mokesčiu, nuosavos žemės sklypus ar nuomojantys valstybinės žemės sklypus Plungės rajono savivaldybės teritorijoje ir atitinkantys šiuos reikalavimus:

6.1. nėra bankrutuojantys, likviduojami ar vykdantys restruktūrizaciją;

6.2. neturi mokesčių (delspinigių) įsiskolinimų Savivaldybės ir valstybės biudžetui už praėjusius metus;

6.3. įsteigė darbo vietas po 2016 m. gegužės 31 d.

**III SKYRIUS**

**PRAŠYMŲ TEIKIMO TVARKA**

7. Pareiškėjai nustatytos formos prašymus (Aprašo 1 priedas) teikia Savivaldybės administracijos direktoriui.

8.  Dėl mokesčių lengvatų taikymo pareiškėjai pateikia šiuos dokumentus:

8.1. prašymą suteikti mokesčio lengvatą (1 priedas);

8.2. registracijos pažymėjimo kopiją, patvirtintą savininko (vadovo) parašu ir antspaudu;

8.3. pažymą apie naujai įsteigtas ir vienerius metus išlaikytas darbo vietas, suderintą su Valstybinio socialinio draudimo fondo valdybos Mažeikių skyriaus Klientų aptarnavimo skyriaus Plungės poskyriu (Aprašo 2 priedas);

8.4. Valstybinės mokesčių inspekcijos, Valstybinio socialinio draudimo fondo pažymas apie juridinio asmens įsiskolinimus Savivaldybės ir valstybės biudžetams (pažyma turi būti išduota ne anksčiau kaip likus 30 kalendorinių dienų iki prašymo pateikimo datos);

8.5. žemės, valstybinės žemės nuomos ar nekilnojamojo turto deklaracijų kopijas (priklausomai nuo to, kokio mokesčio lengvatos prašoma);

8.6. jeigu pateikiami ne visi ar nevisiškai užpildyti dokumentai, laikoma, kad prašymas nepateiktas, kol pareiškėjas pristatys papildomus (patikslintus) dokumentus. Savivaldybės administracija per 10 kalendorinių dienų nuo prašymo gavimo dienos kreipiasi į pareiškėją dėl prašymo patikslinimo ar papildomų dokumentų pateikimo.

9. Pareiškėjas prašymo formoje nurodytus duomenis įrašo savarankiškai, parašu garantuodamas jų teisingumą.

**IV SKYRIUS**

**PRAŠYMŲ NAGRINĖJIMAS IR TEIKIAMOS LENGVATOS**

10. Prašymus nagrinėja Finansų ir biudžeto skyrius.

11. Mokesčių lengvatos teikiamos Savivaldybės biudžeto sąskaita už metus, kuriais pareiškėjas kreipėsi į Savivaldybės administracijos direktorių dėl lengvatos suteikimo. Žemės, žemės nuomos už valstybinę žemę ir nekilnojamojo turto mokesčių suma gali būti mažinama:

11.1. Labai mažoms įmonėms - už vieną įsteigtą darbo vietą 300, 00 eurų;

11.2. Mažoms įmonėms - už vieną įsteigtą darbo vietą 150, 00 eurų;

11.3. Vidutinėms įmonėms - už vieną įsteigtą darbo vietą 100, 00 eurų;

11.4 Ūkininkams - už vieną įsteigtą darbo vietą 150, 00 eurų.

12. Pareiškėjas gali pateikti prašymą dėl mokesčių lengvatos suteikimo per 12 mėnesių po to, kai darbo vieta jau yra išlaikyta vienerius metus.

13. Lengvatos netaikomos:

13.1. priskaičiuotiems delspinigiams padengti;

13.2. jei, reorganizavus įmonę, darbuotojai įdarbinami naujai steigiamose įmonėse;

13.3. steigti darbo vietoms, skirtoms laikiniems ir sezoniniams darbams vykdyti.

14. Finansų ir biudžeto skyrius, vadovaudamasis visais gautais dokumentais, rengia Savivaldybės tarybos sprendimų projektus dėl mokesčių lengvatų suteikimo. Savivaldybės taryba sprendimą dėl lengvatos suteikimo ar nesuteikimo priima artimiausiame tarybos posėdyje.

**V SKYRIUS**

**BAIGIAMOSIOS NUOSTATOS**

15. Sprendimai dėl mokesčių lengvatų suteikimo išsiunčiami pareiškėjui, Valstybinei mokesčių inspekcijai.

16. Duomenis apie suteiktas asmenims mokesčių lengvatas Suteiktos valstybės pagalbos registrui pateikia Savivaldybės administracijos darbuotojas, atsakingas už duomenų pateikimą.

\_\_\_\_\_\_\_\_\_\_\_\_\_\_

Mokesčių lengvatų už sukurtas naujas darbo

vietas teikimo tvarkos aprašo

1 priedas

**PLUNGĖS RAJONO SAVIVALDYBĖS ADMINISTRACIJAI**

**PRAŠYMAS SUTEIKTI MOKESČIO LENGVATĄ**

**20 \_\_\_\_\_ m. \_\_\_\_\_\_\_\_\_\_\_\_\_\_\_\_ mėn. \_\_\_\_\_\_\_ d.**

Duomenys apie pareiškėją (žymėjimo pvz.: )

|  |  |  |
| --- | --- | --- |
| **Pavadinimas** |  | |
| **Vadovas** |  | |
| **Ekonominės veiklos rūšies kodas (EVRK)** |  | |
| **Rekvizitai** | kodas |  |
| adresas |  |
| telefonas |  |
| faksas |  |
| el. p. adresas |  |
| **Informacija apie pareiškėją** | labai maža įmonė | □ |
| maža įmonė | □ |
| vidutinė įmonė | □ |
| verslininkas | □ |
| ūkininkas | □ |
| **Prašome suteikti žemės, žemės nuomos arba nekilnojamojo turto mokesčio (reikalingą - pabraukti) lengvatą už 20 \_\_\_\_\_ m.**  **Kiti paaiškinimai:** | | |

PATVIRTINU, kad:

1. šiame prašyme pateikta informacija yra teisinga;
2. susipažinau su Mokesčių lengvatų už sukurtas naujas darbo vietas teikimo tvarkos aprašu, patvirtintu Plungės rajono savivaldybės tarybos 2017 m. gegužės 25 d. sprendimu Nr.T1- .

\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pareigos, parašas, vardas, pavardė)

A.V.

Mokesčių lengvatų už sukurtas naujas darbo

vietas teikimo tvarkos aprašo

2 priedas

**PAŽYMA**

**APIE NAUJAI ĮSTEIGTAS IR VIENERIUS METUS IŠLAIKYTAS DARBO VIETAS**

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pareiškėjo pavadinimas, kodas, adresas, telefonas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Darbo vietos (-ų) įsteigimo data: 20\_\_\_\_\_\_\_ m. ­­­­­­­­­­­­­­­­­­­­­­ \_\_\_\_\_\_\_ ­­­­­­­­­­­­­­­­­­­mėn. 1 d. \_\_\_\_\_\_\_ vnt.

3.

|  |  |  |  |  |  |  |
| --- | --- | --- | --- | --- | --- | --- |
|  | Metų ketvirčio paskutinę dieną, prieš steigiant darbo vietą | Ketvirčio, kada buvo įsteigta nauja darbo vieta, paskutinę dieną | Pateikti kiekvieno paskesnio ketvirčio paskutinės dienos duomenis, iki darbo vietos įsteigimo terminui sueis vieneri metai | | | |
|  |  |  | Data | Data | Data | Data |
| Dirbančiųjų skaičius |  |  |  |  |  |  |
| Iš jų: dirba laikiną darbą |  |  |  |  |  |  |

Vadovas\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė, parašas)

A.V.

SUDERINTA

Valstybinio socialinio draudimo fondo

valdybos Mažeikių skyriaus Klientų

aptarnavimo skyriaus Plungės poskyris­­­­­­­­­­­­­­­­­­­­­­­­­­­

(vardas, pavardė, parašas) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A.V.

\_\_\_\_\_\_\_\_\_\_\_\_\_\_