**PLUNGĖS RAJONO SAVIVALDYBĖS   
TARYBA**

**SPRENDIMAS**

**DĖL PRITARIMO PLUNGĖS RAJONO SAVIVALDYBĖS ADMINISTRACIJOS DALYVAVIMUI PROJEKTE „Vaizdo stebėjimo KAMERų įrengimas Latvijos ir Lietuvos miestų saugumUI užtikrinti“ IR LĖŠŲ SKYRIMO**

2017 m. gegužės 25 d. Nr. T1-130

Plungė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 2014-2020 m. INTERREG V-A Latvijos ir Lietuvos programa, patvirtinta Europos Komisijos 2015 m. lapkričio 30 d. sprendimu Nr. C(2015) 8476, Plungės rajono savivaldybės taryba nusprendžia:

1. Pritarti Plungės rajono savivaldybės administracijos (toliau – Projekto partneris) dalyvavimui partnerio teisėmis projekte „Vaizdo stebėjimo kamerų įrengimas Latvijos ir Lietuvos miestų saugumui užtikrinti“ (angl. „Installation of video security surveillance cameras for ensuring safety in towns of Latvia and Lithuania, VideoGuard”) (toliau – Projektas), teikiamame finansavimui gauti pagal 2014-2020 m. INTERREG V-A Latvijos ir Lietuvos programą (toliau – Programa).

2. Sutikti, kad Projektas būtų įgyvendinamas su partneriais:

2.1. Žiemgalos planavimo regiono (Latvijos Respublika) administracija (toliau - Pagrindinis partneris);

2.2. kitomis Lietuvos Respublikos ir Latvijos Respublikos savivaldybių administracijomis (toliau – Partneriai).

3. Įgalioti Savivaldybės administracijos direktorių, o jo nesant – Administracijos direktoriaus pavaduotoją pasirašyti su Projekto teikimu bei įgyvendinimu susijusius dokumentus:

3.1. Projekto dokumentus, susijusius su Partnerio teisėmis, ir kitus dokumentus, reikalingus teikiant Projekto paraišką Įgyvendinančiajai institucijai;

3.2. Jungtinės veiklos (partnerystės) sutartį dėl Projekto įgyvendinimo su Pagrindiniu partneriu ir Partneriais, Programos stebėsenos komitetui priėmus sprendimą Projektą finansuoti.

4. Skirti 2017 – 2019 m. Projektui įgyvendinti (preliminari Projekto vertė – iki 575,00 tūkst. eurų, iš jų iki 90,00 tūkst. eurų tenka Projekto partneriui), Programos stebėsenos komitetui priėmus sprendimą Projektą finansuoti:

4.1. iš Savivaldybės biudžeto 15 proc. tinkamų finansuoti Projekto išlaidų, tenkančių Projekto partneriui;

4.2. iš Savivaldybės biudžeto 85 proc. tinkamų finansuoti Projekto išlaidų, tenkančių Projekto partneriui, kurios bus grąžintos iš Programos biudžeto, deklaravus lėšas.

5. Apmokėti netinkamas finansuoti su Projektu susijusias išlaidas ir tinkamų finansuoti išlaidų dalį, tenkančias Projekto partneriui, kurių nepadengia Projektui skiriamas finansavimas.

6. Pripažinti netekusiu galios Plungės rajono savivaldybės tarybos 2016 m. birželio 30 d. sprendimą Nr. T1-186 „Dėl pritarimo Plungės rajono savivaldybės administracijos dalyvavimui projekte „Vaizdo stebėjimo kamerų įrengimas Latvijos ir Lietuvos miestų saugumui užtikrinti“ ir lėšų skyrimui“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Audrius Klišonis